被徵謝病
作者：王績
朝代：唐

paragraphs: 漢朝徵隱士，唐年訪逸人。
還言北山曲，更坐東河濱。
枌榆三晉地，煙火四家隣。
白豕祠鄉社，青羊祭宅神。
拓畦侵院角，蹙水上渠漘。
臥病劉公幹，躬耕鄭子真。
橫裁桑節杖，豎翦竹皮巾。
鶴警琴亭夜，鶯啼酒甕春。
顏回惟樂道，原憲豈傷貧？
藉草邀新友，班荆接故人。
市門逢賣藥，山圃值肩薪。
相將共無事，何處犯囂塵！（按：《韻語陽秋》卷十一錄「巾」、「春」、「貧」三韻，題作《被召謝病》。
《全唐詩》卷三七收入，注出《西清詩話》，係沿《增修詩話總龜後集》卷四五之誤。
）。